《赵宗判请游岩溪》
宋代·包恢

三山来由北岩溪，三十里近何崛奇。
地辟天开几千期，神藏鬼秘人莫窥。
竹溪黄溪何派支，太白子厚名始垂。
未知此溪发其谁，河潢自天磐石资。
含霜夺日森旌麾，岩电银海增双辉。
出千古秘此一时，潭间归来为发挥。
宝藏骤兴福所希，溪宜有灵潜自嗤。
非公遇我我遇伊，昔无今始有己知，宜为知己加护持。
成鼎可绝魅与魑，游骑可驰骥与骐。
两山插天天犹低，如城夹地地莫巘。
混混中间流天池，往来深藏龙与螭。
巨石万状磊不羁，奇木万种名莫推。
始度石梁堂少栖，方见主人心远而。
此身恍在何天涯，非人间世如惊疑。
须臾缓步行委蛇，双龙之渊气杳微。
进前宿云云欲迷，叠嶂高张熊虎旗。
凫潀石门互变移，翠密玉练冰雪飞，壁立万仞文公题。
愈上愈高青云齐，书堂屹立天然基。
如有千岩万壑姿，一览俱尽无纤遗，主人惠我何多为。
时方六月三伏期，但觉清冷生冰肌。
清境清赏何加兹，更醉似酒醇不醨。
饱水饱石浑不饥，更饱一德充肝脾。
大帅如古刺史规，溪变为好政可追。
仆如柳了有许疵，溪改为愚尝自悲。
主人爱客忘尊卑，畏日与彼爱日晖。
洒然执热清风吹，洗尽尘襟无毫釐。
主人昔年咏浴沂，盈科放海川之师。
源流素蓄万顷陂，傅岩磻溪隐未宜。
高冈凤合朝阳曦，猿鹤知主无催归。
欲羡形容无好辞，斐然狂简嗟非诗。

作者简介：包恢（1182-1268），字宏父，一字道夫，号宏斋，宋建昌南城（今属江西）人。刑部尚书。以廉吏，政绩显著著称，同时他也是文学批评家。